Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 94/55/EΚ του Συμβουλίου όσον αφορά τις προθεσμίες εντός των οποίων τα βαρέλια υπό πίεση, τα πλαίσια φιαλών και οι δεξαμενές, που χρησιμοποιούνται για τις οδικές μεταφορές επικίνδυνων εμπορευμάτων, πρέπει να συμμορφωθούν προς την οδηγία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η οδηγία πλαίσιο 94/55/ΕΚ όπως τροποποιήθηκε

Οι οδικές μεταφορές επικινδύνων εμπορευμάτων στην ΕΕ καλύπτονται κυρίως από την οδηγία πλαίσιο 94/55/ΕΚ σχετικά με τις οδικές μεταφορές επικίνδυνων εμπορευμάτων.

Σύμφωνα με το άρθρο 6 παράγραφος 4 της οδηγίας, όπως τροποποιήθηκε από την οδηγία 2000/61/ΕΚ του Συμβουλίου, τα κράτη μέλη δύνανται να διατηρήσουν τις ισχύουσες την 31η Δεκεμβρίου 1996 διατάξεις της εθνικής τους νομοθεσίας σχετικά με την κατασκευή, τη χρήση και τους όρους κυκλοφορίας νέων περιεκτών αερίων και νέων δεξαμενών που αποκλίνουν από τις διατάξεις των παραρτημάτων της οδηγίας, μέχρις ότου προστεθούν στα παραρτήματα της οδηγίας παραπομπές σε πρότυπα για την κατασκευή και χρήση των δεξαμενών και των περιεκτών, οι οποίες θα έχουν την ίδια δεσμευτική ισχύ με τις διατάξεις της οδηγίας, και το αργότερο έως την 30η Ιουνίου 2001. Επίσης, απαιτείται να μετατεθεί η ημερομηνία αυτή για τους περιέκτες και τις δεξαμενές περί των οποίων δεν υφίστανται λεπτομερείς τεχνικές απαιτήσεις ή δεν έχουν προστεθεί στα παραρτήματα επαρκείς παραπομπές στα οικεία ευρωπαϊκά πρότυπα. Οι εν λόγω περιέκτες και οι δεξαμενές καθώς και η τελευταία προθεσμία για την εφαρμογή της οδηγίας όσον αφορά αυτούς τους περιέκτες και τις δεξαμενές καθορίζονται βάσει της διαδικασίας του άρθρου 9 (διαδικασία επιτροπολογίας με την κανονιστική επιτροπή σχετικά με τη μεταφορά επικίνδυνων εμπορευμάτων).

Η εξαίρεση αυτή ισχύει μόνο για τις εθνικές μεταφορές και χρησιμοποιείται επί του παρόντος μόνο από δύο κράτη μέλη.

2. Παράλληλες απαιτήσεις σύμφωνα με την οδηγία 1999/36/ΕΚ του Συμβουλίου σχετικά με το μεταφερόμενο εξοπλισμό υπό πίεση

Αυτοί οι περιέκτες και εν μέρει οι δεξαμενές (δεξαμενές υπό πίεση) εμπίπτουν επίσης στην οδηγία 1999/36/ΕΚ του Συμβουλίου σχετικά με το μεταφερόμενο εξοπλισμό υπό πίεση. Στην οδηγία αυτή, η οποία αφορά μόνον την ελεύθερη κυκλοφορία των εμπορευμάτων, ορίζονται τα ίδια κριτήρια για την θέση της σε εφαρμογή: τα παραρτήματα της οδηγίας πλαισίου πρέπει να περιέχουν είτε επαρκώς λεπτομερείς τεχνικές απαιτήσεις ή επαρκείς παραπομπές σε οικεία ευρωπαϊκά πρότυπα σχετικά με τον μεταφερόμενο εξοπλισμό υπό πίεση. Η ημερομηνία θέσης σε εφαρμογή της εν λόγω οδηγίας για ορισμένα είδη περιεκτών (βαρέλια πίεσης και δέσμες (πλαίσια) φιαλών) και για όλες τις δεξαμενές υπό πίεση μετατέθηκε στην 1η Ιουλίου 2003, με βάση την ίδια διαδικασία επιτροπολογίας (αρμόδια για την εν λόγω οδηγία είναι η κανονιστική επιτροπή που είναι επίσης αρμόδια για την οδηγία πλαίσιο), επειδή θεωρήθηκε ότι τα παραρτήματα δεν περιλάμβαναν επαρκώς λεπτομερείς τεχνικές απαιτήσεις ή επαρκείς παραπομπές σε οικεία ευρωπαϊκά πρότυπα. Η κανονιστική επιτροπή γνωμοδότησε στις 19.7.2000 και η αντίστοιχη απόφαση της Επιτροπής σχετικά με την μετάθεση για ορισμένους μεταφερόμενους εξοπλισμούς υπό πίεση της ημερομηνίας θέσης σε εφαρμογή της οδηγίας 1999/36/ΕΚ του Συμβουλίου εκδόθηκε στις 25 Ιανουαρίου 2001 [1].

[1] ΕΕ L 39, 9.2.2001, σ. 43.

3. Σύγκριση της οδηγίας πλαισίου με την οδηγία σχετικά με το μεταφερόμενο εξοπλισμό υπό πίεση όσον αφορά την αναβολή των ημερομηνιών θέσης σε εφαρμογή

Πρέπει να επισημανθεί ότι η μετάθεση των ημερομηνιών θέσης σε εφαρμογή της οδηγίας πλαισίου και της οδηγίας σχετικά με το μεταφερόμενο εξοπλισμό υπό πίεση έχουν διαφορετικές συνέπειες. Η αναβολή των ημερομηνιών που προβλέπονται στο άρθρο 6 παράγραφος 4 της οδηγίας πλαισίου παρέχει στην ουσία περισσότερο χρόνο στα ενδιαφερόμενα κράτη μέλη να χρησιμοποιήσουν για τις εγχώριες μεταφορές εξοπλισμό ο οποίος δεν συμμορφώνεται με την οδηγία πλαίσιο, ενώ η αναβολή των ημερομηνιών σύμφωνα με την οδηγία σχετικά με τον μεταφερόμενο εξοπλισμό υπό πίεση εξασφαλίζει ότι ο εξοπλισμός ο οποίος φέρει κοινοτικό σήμα συμμόρφωσης (π) και παρέχει εγγύηση όχι μόνο για την ελεύθερη μεταφορά (που καλύπτεται ήδη από την οδηγία πλαίσιο) αλλά, ακόμη σημαντικότερο, για την ελεύθερη διάθεση στην αγορά, έχει πιστοποιηθεί με βάση εναρμονισμένες απαιτήσεις.

4. Η πρόταση της Επιτροπής και η απόφαση της κανονιστικής επιτροπής σχετικά με την μεταφορά των επικίνδυνων εμπορευμάτων

Η Επιτροπή, λαμβάνοντας υπόψη τα δεδομένα και την υποχρέωσή της να ξεκινά τη διαδικασία όπως προβλέπεται στην οδηγία πλαίσιο, εκπόνησε σχέδιο απόφασης προκειμένου να μετατεθεί στην 1η Ιουλίου 2003 η ημερομηνία θέσης σε εφαρμογή σύμφωνα με το άρθρο 6 παράγραφος 4 της οδηγίας πλαισίου. Το θέμα αυτό συζητήθηκε πρώτα στη συνεδρίαση της κανονιστικής επιτροπής της 27ης Νοεμβρίου 2001, και μόνο ένα κράτος μέλος διαφώνησε με αυτή την προσέγγιση. Κατά συνέπεια, η Επιτροπή έθεσε το θέμα σε ψηφοφορία στη συνεδρίαση της κανονιστικής επιτροπής της 7ης Μαρτίου 2002. Κατά τη συζήτηση προτού διεξαχθεί η ψηφοφορία τα κράτη μέλη διατύπωσαν σοβαρές επικρίσεις επί του θέματος. Η πρόταση της Επιτροπής έλαβε μόνον 13 ψήφους υπέρ και, κατά συνέπεια, απορρίφθηκε από την κανονιστική επιτροπή.

5. Η πρόταση που υποβλήθηκε στο Συμβούλιο

Δεδομένου ότι η κανονιστική επιτροπή απέρριψε την πρόταση της Επιτροπής και επειδή η Επιτροπή είναι νομικώς υποχρεωμένη να προτείνει την μετάθεση της ημερομηνίας καθόσον στα παραρτήματα της οδηγίας πλαισίου δεν υπάρχουν λεπτομερείς τεχνικές προδιαγραφές ή επαρκείς παραπομπές σε ευρωπαϊκά πρότυπα, η Επιτροπή υποβάλλει πλέον την πρότασή της στο Συμβούλιο.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 94/55/EΚ του Συμβουλίου όσον αφορά τις προθεσμίες εντός των οποίων τα βαρέλια υπό πίεση, τα πλαίσια φιαλών και οι δεξαμενές, που χρησιμοποιούνται για τις οδικές μεταφορές επικίνδυνων εμπορευμάτων, πρέπει να συμμορφωθούν προς την οδηγία

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 94/55/EK του Συμβουλίου της 21ης Νοεμβρίου 1994 για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων [2], όπως τροποποιήθηκε τελευταία φορά από την οδηγία 2001/7/EΚ της Επιτροπής [3], και ιδίως το άρθρο 6 παράγραφος 4 τρίτο εδάφιο,

[2] ΕΕ L 319, 12.12.1994, σ. 7.

[3] ΕΕ L 30, 1.2.2001, σ. 43.

Εκτιμώντας τα εξής:

(1) Τα ευρωπαϊκά πρότυπα στα οποία ορίζονται λεπτομερείς τεχνικές προδιαγραφές για την κατασκευή, την χρήση και τις συνθήκες κυκλοφορίας των βαρελιών υπό πίεση, των πλαισίων φιαλών και των δεξαμενών που χρησιμοποιούνται για τις οδικές μεταφορές επικίνδυνων εμπορευμάτων, δεν έχουν ακόμη προστεθεί στα παραρτήματα Α και Β της οδηγίας 94/55/EΚ, επειδή δεν έχει ακόμη ολοκληρωθεί η σχετική τυποποίηση CEN.

(2) Είναι λοιπόν απαραίτητο να μετατεθούν οι προθεσμίες που ορίζονται στο άρθρο 6 παράγραφος 4 της οδηγίας 94/55/EΚ, εντός των οποίων τα εν λόγω βαρέλια υπό πίεση, πλαίσια φιαλών και δεξαμενές πρέπει να συμμορφωθούν προς την οδηγία 94/55/ΕΚ.

(3) Η οδηγία 94/55/EΚ πρέπει, ως εκ τούτου, να τροποποιηθεί αναλόγως.

(4) Για να αποφευχθεί οποιαδήποτε νομική αβεβαιότητα, η παρούσα απόφαση πρέπει να τεθεί σε εφαρμογή από την 1η Ιουλίου 2001.

EΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρώτο και το δεύτερο εδάφιο του άρθρου 6 παράγραφος 4 της οδηγίας 94/55/EΚ αντικαθίσταται από το ακόλουθο κείμενο:

«Τα κράτη μέλη δύνανται να διατηρήσουν τις ισχύουσες την 31η Δεκεμβρίου 1996 διατάξεις της εθνικής τους νομοθεσίας σχετικά με την κατασκευή, τη χρήση και τις συνθήκες κυκλοφορίας νέων βαρελιών υπό πίεση και πλαισίων φιαλών, κατά την έννοια της ειδικής διάταξης που αναφέρεται στο σημείο 4 του παραρτήματος Γ, και νέων δεξαμενών που δεν συμμορφώνονται με τα παραρτήματα Α και Β, έως ότου προστεθούν στα παραρτήματα Α και Β παραπομπές σε πρότυπα για την κατασκευή και χρήση των δεξαμενών, των βαρελιών υπό πίεση και των πλαισίων φιαλών οι οποίες θα έχουν την ίδια δεσμευτική ισχύ με τις διατάξεις της παρούσας οδηγίας, και το αργότερο έως τις 30 Ιουνίου 2003. Η χρήση των βαρελιών υπό πίεση, των πλαισίων φιαλών και των δεξαμενών που κατασκευάστηκαν πριν από την 1η Ιουλίου 2003 καθώς και άλλων περιεκτών που κατασκευάστηκαν πριν από την 1η Ιουλίου 2001 και παραμένουν εντός των απαιτουμένων επιπέδων ασφαλείας επιτρέπεται να συνεχισθεί υπό τους αρχικούς όρους.»

Άρθρο 2

Η παρούσα απόφαση αρχίζει να ισχύει την 1η Ιουλίου 2001.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος